7
Di akiláng i tan toptop si Káláu
1 +Má namur iau mákái ahat i angelo dihat sámtur i ahat i goson naul bim, má dihat pam páptai ahat á mátán kihkih na káp husai naul bim má na káp aptur i lontas má na káp kihngai kubau. 2 Má ái Káláu ákte tari si rugat er á rakrakai suri dihata long sáksáknai bim má lontas mul. Má namur iau mákái kesi angelo mul a hut tilamunang i mátán taubar má a top i táit án akiláng uri akiláng i kán matananu ái Káláu koner a liu áklis. Má angelo er a lala bin uri narsán ahat á angelo 3 +mák parai si di ngo, “Kái be gama long bengtai á bim má lontas má tan kubau. Nanai be suri gima akiláng i tan toptop káián ái kángit Káláu iatung i páspásán ar di, má namur gama longoi kamu him erei.”
4 +Má iak longrai di parai mámát i matananu di akiláng i di a arwat mai kesi mar mai ahat i sángul mai ahat i arip á kálámul (144,000). Di lala marán má di páng tili sángul mai aru no á mát til Israel, má dik timla di ngoromin. Keskeskesá mát di akiláng i sángul mai aru i arip á kálámul til on.
5 Di akiláng i sángul mai aru i arip (12,000) tili mát si Iuda,
má di akiláng i sángul mai aru i arip tili mát si Ruben,
má sángul mai aru i arip di akiláng on tili mát si Gat.
6 Di akiláng i sángul mai aru i arip tili mát si Aser,
má di akiláng i sángul mai aru i arip tili mát si Napitali,
má sángul mai aru i arip di akiláng on tili mát si Manase.
7 Di akiláng i sángul mai aru i arip tili mát si Simion,
má di akiláng i sángul mai aru i arip tili mát si Lewi,
má sángul mai aru i arip di akiláng on tili mát si Isikar.
8 Di akiláng i sángul mai aru i arip tili mát si Sebulon,
má di akiláng i sángul mai aru i arip tili mát si Iosep,
má sángul mai aru i arip di akiláng on tili mát si Beniamin.
Tilik morongnau imi bát
9 Má namur iau mákmák má iak mákái tilik lala matananu di lala marán taladeng sang, má kápte kes a arwat ngo na wás di. Mái rung erei tili bos mát má bos worwor má bos kabinhun no keskeskes on á naul matmatngan pokon. Dikte oboi lusán i di a bal má dik top i rákán báibái má dik sámtur iatung i mátán táil i nián kiskis án kabisit má i mátán táil ái Sipsip, 10 +má dik lu bin mai lala kaungán i di ngoromin,
“Parpara agas uri narsán ái Káláu,
koner a lu kis i nián kabisit,
má uri narsán ái Sipsip mul,
kabin diar asengsegeng pas gim tili lolon rangrangas!”
11 Má tan angelo no di sámtur iatung kauli nián kiskis án kabisit má tan kálámul pakta má ahat i liuán táit. Má namur tan angelo di pur dirtapul i mátán táil i nián kabisit má dik lotu uri narsán ái Káláu, 12 +má dik parai ngoromin,
“A támin muswan!
Parpara agas uri narsán kángit Káláu,
a tikai mingin
má a tám mánán
má a rakrakai sorsorliu!
Gita sángwái ngisán kabin ái a tuan songap,
má gita rumrum on!
Gita ot kuluk uri narsán suri tan táit a longoi!
Parpara agas áklis uri narsán má kápnate rah!
A támin!”
13 Má namur kes tili di á tan kálámul pakta a gálta iau ngo, “Be, u mánán ngo di tara dáh imunang dikte oboi lusán i di a bal, má di han til ái?” 14 +Má iau kosoi ngoromin, “Auh, káp iau te mánán, konom. Á iáu sang u mánán.” Má ngorer a parai singing ngo,
“Matananu munang dikte kis i tilik rogorogo a hut má ákte rah má, má ngorer uk mák di mainái. Dikte gorsai lusán i di mai dárán ái Sipsip, má ngorer ák tuan bal mái lusán i di. 15 Má ngorer di sámtur i mátán táil i nián kabisit káián ái Káláu suri da kis án tám osmapak má da toptop singin i bos pákán nas má i bos pákán libung no. Mái Koner a kis i nián kabisit na lu kis tiklik mam di má nák lu bahbah kalar di. 16 +Kápdate matpám má kápdate sák suri dan. Nas kápnate kekta di, má matngan kihkih er a málmálas kápnate málas di. 17 +A kabin ái Sipsip er a sámtur iatung i katbán nián kabisit, ái sang na tám ololoh kándi má na lu lam di uri tan mátán upup káp a tini más. Má ái Káláu na salus pala noi tan luir mát di, má kápte tinang má rangrang da áslai mul.”
+ 7:1 Ier 49:36; Dan 7:2 + 7:3 Ese 9:4, 6; Apa 9:4 + 7:4 Apa 14:1, 3 + 7:10 Apa 5:6-7 + 7:12 Apa 5:12 + 7:14 Dan 12:1; Mat 24:21 + 7:16 Ais 49:10 + 7:17 Sak 23:2; Ais 25:8; Apa 21:4